Hambaravi laserseadmega on enamasti valutu, sest laseri energia pärsib närviimpulsside edasikandumist. Laseranalgeesia saavutatakse suhteliselt kiiresti, mis võimaldab ühel visiidil erinevates suupiirkondades asuvaid hambaid ravida. Tähtis on seegi, et hambaravikabinetist lahkudes pole vaja tunde oodata tuimastusest kange huule ja keele normaliseerumist. Laserhambaravi võib osutuda päästerõngaks südamehaigetele, allergikutele ja rasedatele, kellele tuimastuslahused võivad olla vastunäidustatud. Laserhambaravi on rõõmusõnum hambaarstihirmu käes vaevlejaile, sest hirmusisendav süstlanõel võib jääda minevikku.